มาเลย์รุกคืบธุรกิจประกันไทย
มาเลย์รุกคืบธุรกิจประกันไทยถือหุ้น49%กุมอำนาจบริหารตั้งเป้าหรู5ปีติดอันดับ1ใน10
24 ก.ย. 2555

มาเลย์รุกคืบธุรกิจประกันไทยถือหุ้น49%กุมอำนาจบริหารตั้งเป้าหรู5ปีติดอันดับ1ใน10 
ทุนมาเลย์ รุกตลาดประกันภัยไทย ดัน “เคเอสเค” กวาดเบี้ย 3,000 ล้านใน 5 ปี 
น.ส.โจแอน กัว ประธานเจ้าหน้าที่ฝ่ายปฏิบัติการ กลุ่มบริษัท เคเอสเค เบอร์ฮาด ประเทศมาเลเซีย กล่าวว่า บริษัทได้เปลี่ยนชื่อ บริษัท คูเนียประกันภัย (ประเทศไทย) เป็นบริษัท เคเอสเค ประกันภัย (ประเทศไทย) และได้ยื่นขออนุมัติจากคณะกรรมการกำกับและส่งเสริมการประกอบธุรกิจประกันภัย (คปภ.) ถือหุ้นเพิ่มจาก 25% เป็น 49% เพื่อจะได้นำระบบเทคโนโลยีสารสนเทศ (ไอที) และระบบการบริหารจัดการเข้ามาผสมผสานกับระบบการทำธุรกิจในประเทศไทยได้ง่ายขึ้น
ปัจจุบัน บริษัทมีทุนจดทะเบียน 1,095 ล้านบาท มีอัตราส่วนการดำรงเงินกองทุนอยู่ที่ 125% ซึ่งถือว่าเพียงพอในการที่จะขยายธุรกิจในปีนี้โดยไม่จำเป็นต้องเพิ่มทุนอีก 
“เรามั่นใจว่าจะผลักดันเคเอสเคในไทยให้มีส่วนแบ่งการตลาดติด 1 ใน 10 ภายใน 5 ปี หรือมีเบี้ย 3,000 ล้านบาท ด้วยการเติบโตจากบริษัทเอง และการควบรวมกิจการกับบริษัทอื่น” น.ส.กัว กล่าว
นายยูจีน ฟง ประธานเจ้าหน้าที่ฝ่ายบริหาร บริษัท เคเอสเค ประกันภัย (ประเทศไทย) กล่าวว่า กลุ่มเคเอสเค มีนโยบายที่จะลงทุนระยะยาวในไทย และในภูมิภาคนี้ ในฐานะที่มีถิ่นฐานในภูมิภาคเอเชีย ซึ่งได้ขยายธุรกิจไปที่อินโดนีเซีย ไทย และมาเลเซีย โดยการขับเคลื่อนของบุคลากรท้องถิ่นในแต่ละประเทศ ที่มีประสบการณ์และมีความรู้ความสามารถ และความเชี่ยวชาญในการทำธุรกิจประกันภัย
“อาจจะเห็นว่าเราเป็นหน้าใหม่และอายุน้อย แต่ทีมบริหาร 98% เป็นชาวไทย ที่อยู่ในธุรกิจประกันภัยมานาน ซึ่งมีความเป็นมืออาชีพในการที่จะขยายตลาด และให้บริการที่ตรงกับความต้องการในตลาดประกันภัยไทย” นายฟง กล่าว
นายฟง กล่าวว่า ปี 2555 บริษัทตั้งเป้าเบี้ยรับรวม 1,000 ล้านบาท โดย 7 เดือนแรกมีเบี้ยรับรวม 470 ล้านบาท แบ่งเป็นเบี้ยประกันรถยนต์ 85% ประกันภัยอื่นๆ ที่ไม่ใช่รถยนต์ 15% ซึ่งมีแผนที่จะเพิ่มฐานลูกค้ารายย่อยเพิ่มขึ้น ผ่านการประกันภัยพิบัติ รวมถึงประกันภัยรถยนต์ประเภท 3 ที่รวมความคุ้มครองน้ำท่วม
นายประเวช องอาจสิทธิกุล เลขาธิการ คปภ. กล่าวว่า ทางคปภ.ได้รับเรื่องยื่นขอถือหุ้นเพิ่มจากผู้ถือหุ้นบริษัทเคสเอสเคแล้ว ขณะนี้อยู่ระหว่างการพิจารณาของคณะกรรมการ
นายประเวช องอาจสิทธิกุล เลขาธิการ คปภ. กล่าวว่า ทาง คปภ.ได้รับเรื่องยื่นขอถือหุ้นเพิ่มจากผู้ถือหุ้นบริษัท เคสเอสเค แล้ว ขณะนี้อยู่ระหว่างการพิจารณาของคณะกรรมการ